Περικοπή των δανειοδοτικών επιτοκίων, για δέκατη φορά φέτος στις ΗΠΑ - 2001-11-09
Έπεσαν οι τιμές πετρελαίου - Αυξήθηκε η παραγωγικότητα στη Αμερική - Αμερικανικό πολυκατάστημα πρόκειται να ανοίξει στο Πεκίνο - Μειώθη
Περικοπή των δανειοδοτικών επιτοκίων, για δέκατη φορά φέτος στις ΗΠΑ Όπως αναμενόταν, η Κεντρική Τράπεζα της Αμερικής περιέκοψε αυτή τη βδομάδα, για δέκατη φορά φέτος, το δανειοδοτικό της επιτόκιο σε μια προσπάθεια ενίσχυσης της μεγαλύτερης οικονομίας του κόσμου που έχει εξασθενίσει μετά από τις πρόσφατες τρομοκρατικές επιθέσεις. Όπως μεταδίδει η Νανά Καπετανάκου της Φωνής της Αμερικής, η Φεντ μείωσε το βασικό της επιτόκιο κατά μισό τοις εκατό κατεβάζοντας το στα δύο τοις εκατό, που είναι το χαμηλότερο επίπεδο από το 1961. Στην ανακοίνωση που συνόδευσε την απόφασή τους οι αρμόδιοι για τη χάραξη της πολιτικής της Τράπεζας αναφέρουν πως πιστεύουν πως η αμερικανική οικονομία θα εξακολουθήσει να φθίνει κατά τους επόμενους μήνες, υπονοώντας πως δεν αποκλείεται να προβούν σε περαιτέρω περικοπές. Η Κεντρική Τράπεζα ελπίζει πως με τη μείωση του κόστους δανεισμού οι καταναλωτές και οι επιχειρήσεις θ αρχίσουν να ξοδεύουν περισσότερο κι έτσι η οικονομία δε θα περιέλθει σε ύφεση φέτος το χειμώνα. Έπεσαν οι τιμές πετρελαίου Οι τιμές πετρελαίου έπεσαν αυτή τη βδομάδα στο χαμηλότερο σημείο των τελευταίων δύο χρόνων, γιατί ο ΟΠΕΚ δεν μπόρεσε να πείσει ορισμένες πετραιολοπαραγωγικές χώρες να περικόψουν την παραγωγή τους, αφού η παγκόσμια ζήτηση για μαύρο χρυσό έχει μειωθεί. Η τιμή του αργού πετρελαίου τύπου Μπρέντ έπεσε την Τρίτη στις συναλλαγές στο Λονδίνο στο χαμηλότερο επίπεδο των τελευταίων δύο χρόνων. Ο ΟΠΕΚ περιέκοψε ήδη φέτος την ημερήσια παραγωγή του κατά τρία κόμμα πέντε εκατομμύρια δολάρια, ενώ παράλληλα προσπάθησε να πείσει τις πετρελαιοπαραγωγικές χώρες που δεν ανήκουν στο καρτέλ να μειώσουν κι αυτές τη δική τους παραγωγή. Όμως η Ρωσία, η Νορβηγία και το Μεξικό, που είναι οι μεγαλύτερες εκτός ΟΠΕΚ χώρες παραγωγής πετρελαίου δε δέχτηκαν. Αναμένεται πως ο υπουργός πετρελαίου της Σαουδικής Αραβίας θα επισκεφθεί τη Ρωσία και τη Νορβηγία πριν από την επόμενη σύνοδο του ΟΠΕΚ στις 14 του μηνός. Αυξήθηκε η παραγωγικότητα στη Αμερική Η παραγωγικότητα στην Αμερική αυξήθηκε το τρίτο τρίμηνο φέτος κατά δύο κόμμα επτά τοις εκατό. Ήταν η μεγαλύτερη αύξηση εδώ και ένα και πλέον χρόνο. Δεν αναμενόταν και σημειώθηκε μετά από την απόλυση εκατοντάδων χιλιάδων εργατών και της περικοπής του εργατικού ωραρίου κατά τρία κόμμα έξη της εκατό, της μεγαλύτερης από το 1991 που η αμερικανική οικονομία βρισκόταν σε ύφεση. Όμως αρμόδιοι της Κεντρικής Τράπεζας των Ηνωμένων Πολιτειών πιστεύουν πως η αύξηση αυτή της παραγωγικότητας θα εξουδετερωθεί από την αύξηση των δαπανών για τα μέτρα ασφάλειας μετά από τις πρόσφατες τρομοκρατικές επιθέσεις. Πάντως οι αξιωματούχοι της Φεντ είναι αισιόδοξοι για τις μακροπρόθεσμες προοπτικές. Αμερικανικό πολυκατάστημα πρόκειται να ανοίξει στο Πεκίνο Το αμερικανικό πολυκατάστημα Γουώλμαρτ θ’ ανοίξει στο Πεκίνο κατά τα επόμενα χρόνια πέντε καταστήματα που θα του στοιχίσουν 25 εκατομμύρια δολάρια. Ήδη έχει υπογράψει συμβόλαιο για εκμίσθωση του πρώτου της καταστήματος , του SAM’S CLUB, όπως θα το ονομάσει, που θ ανοίξει στο τέλος του 2003 σε προάστιο της κινεζικής πρωτεύουσας. Το Γουώλμαρτ, που είναι το μεγαλύτερο κατάστημα λιανικής πώλησης στην Αμερική, ήταν ένα από τα λίγα καταστήματα που τον Οκτώβριο είχαν αύξηση στις πωλήσεις τους. Αντίθετα, οι πωλήσεις του Κ-ΜART, του δεύτερου καταστήματος της ίδιας κατηγορίας, έπεσαν τον περασμένο μήνα κατά τέσσερα κόμμα τέσσερα τις εκατό σε σύγκριση με την αντίστοιχη περίοδο πέρσι, λόγω της εξασθένισης της αμερικανικής οικονομίας. Μειώθηκε το πρόστιμο της Εξον Μόμπιλ Ομοσπονδιακό Εφετείο εδώ στις Ηνωμένες Πολιτείες αποφάσισε ότι πρέπει να μειωθεί το πρόστιμο των πέντε δισεκατομμυρίων δολαρίων που έχει επιβληθεί στην εταιρεία Εξον Μόμπιλ, γιατί θεωρήθηκε υπεύθυνη για την πετρελαιοκηλίδα που δημιουργήθηκε το 1989 στα ανοιχτά της Αλάσκα. Η πετρελαιοκηλίδα εκείνη, η μεγαλύτερη ποτέ, είχε προκαλέσει σοβαρές καταστροφές σε ακτές, στο θαλάσσιο κόσμο και στην αλιεία της περιοχής. Το ύψους πέντε δισεκατομμυρίων δολαρίων πρόστιμο είναι το μεγαλύτερο που έχει επιβληθεί ποτέ για παρόμοια περίπτωση. Η Έξον έχει ήδη πληρώσει τρία κόμμα τέσσερα δισεκατομμύρια δολάρια , από τα οποία τα δύο κόμμα ένα δισεκατομμύρια χρησιμοποιήθηκαν για τον καθαρισμό της κηλίδας. Και η Κεντρική Τράπεζα της Ευρώπης περιέκοψε το δανειοδοτικό της επιτόκιο Η Κεντρική Τράπεζα της Ευρώπης περιέκοψε αυτή τη βδομάδα το βασικό δανειοδοτικό της επιτόκιο κατά μισό τοις εκατό κατεβάζοντάς το στα τρία κόμμα εικοσιπέντε τοις εκατό. Η μείωση, που ήταν μεγαλύτερη απ ότι αναμένονταν, έγινε λόγω της επιβράδυνσης του πληθωρισμού στην ευρωζώνη και των ζοφερών προβλέψεων σε σχέση με τις προοπτικές ανάπτυξης των μεγαλύτερων ευρωπαϊκών οικονομιών. Αλλά και η Τράπεζα της Αγγλίας περιέκοψε το βασικό επιτόκιό της κατά μισό τοις εκατό ρίχνοντάς το σε τέσσερα τοις εκατό σε μια προσπάθεια τόνωσης της βρετανικής οικονομίας.